Gedagte vir die dag: Staan vas in die vryheidFoto: pixabay.com Staan vas in hierdie vryheid en moet julle nie weer onder ’n slawejuk laat indwing nie. (Galasiërs 5:1) Om vrygemaak te wees van sonde en vestings is ’n wonderlike realiteit wat elke dissipel van Jesus kan beleef. Ons almal ken die wroeging en las wat sonde op ons lewe het, en om daarmee te breek is ’n kragtige getuienis van die werklikheid van Jesus in ons lewe. Daar is niemand wat vryheid so geniet soos iemand wat regtig ’n gevangene was nie. Om jare lank aan dwelms verslaaf te wees en dan daarvan verlos te word is ’n baie kragtige getuienis. Vryheid is kosbaar. Paulus skryf in ons Bybel-teks van dag: “Staan dan vas in hierdie vryheid en moet julle nie weer onder ’n slawejuk laat indwing nie.” Om vry te wees is iets wat dissipels van Jesus soos goud moet bewaar. As Jesus jou van wellus vrygemaak het, moenie weer voetjie-voetjie daarmee begin speel nie. Bewaak jou verlossing met ywer en vasberadenheid! Moenie toelaat dat jy weer deur sonde gevang en verslaaf word nie. Dan word die krag en bediening van God belaglik gemaak. Een van die groot skades in jou lewe is ’n verlies van integriteit en respek vir jouself. As jy vrygemaak is en toe weer gewillig in dieselfde sonde betrokke geraak het, knou dit jou siel. Wanneer Jesus jou verlos het, kan geen uitwaartse kragte jou weer verslaaf nie. Net jy kan jou Vryheid vir slawerny verruil. Dit gebeur nie per ongeluk nie en dit gebeur nie in jou slaap nie. Dit gebeur omdat jy doelbewus God se logiese en liefdevolle perke oorskry. Dit kos so baie om van sonde se strikke los te kom; moenie jou verlossing goedkoop hanteer nie. Bewaar dit, koester dit en geniet dit.